CELEX: 52008XG0611(01)
Language: fi
Date: 2008-06-11
Title: Neuvoston päätelmiksi Euroopan tilintarkastustuomioistuimen erityiskertomuksesta N:o 9/2007 Tutkimusta ja teknologista kehittämistä koskevien EU:n puiteohjelmien arvioinnista — Voidaanko komission lähestymistapaa parantaa?

11.6.2008   
            
            
               FI
            
            
               Euroopan unionin virallinen lehti
            
            
               C 145/6
            
         Neuvoston päätelmiksi Euroopan tilintarkastustuomioistuimen erityiskertomuksesta N:o 9/2007 ”Tutkimusta ja teknologista kehittämistä koskevien EU:n puiteohjelmien arvioinnista — Voidaanko komission lähestymistapaa parantaa?”
   (2008/C 145/03)
   EUROOPAN UNIONIN NEUVOSTO, joka
   PALAUTTAA MIELEEN neuvoston päätelmät tilintarkastustuomioistuimen laatimien erityiskertomusten tarkastelun parantamisesta vastuuvapauden myöntämisen yhteydessä (1).
   PALAUTTAA MIELEEN, että perustamissopimuksen 163 artiklan 1 kohdan mukaan ”yhteisön tavoitteena on lujittaa yhteisön teollisuuden tieteellistä ja teknologista perustaa sekä suosia yhteisön teollisuuden kansainvälisen kilpailukyvyn kehittämistä samoin kuin edistää kaikkea tutkimustoimintaa, jota pidetään tarpeellisena tämän sopimuksen muiden lukujen perusteella” ja että puiteohjelmilla on edistetty merkittävästi Lissabonin strategian tavoitteiden saavuttamista muun muassa lisäämällä inhimillisiä voimavaroja tutkimukseen ja kehitykseen, asettamalla tiede- ja tutkimusalan julkiset investoinnit tärkeäksi painopisteeksi ja tukemalla myös yksityisiä investointeja sekä uudistamalla julkisia tutkimusinfrastruktuureja ja edistämällä kansainvälistymistä.
   PALAUTTAA MIELEEN, että aikaisempien puiteohjelmien arvioinnit, esimerkiksi vuonna 2004 toteutetusta viisivuotisarviointi, ovat vaikuttaneet merkittävästi seuraavien puiteohjelmien käynnistämiseen ja hyväksymiseen.
   PALAUTTAA MIELEEN komission nykyiset oikeudelliset velvoitteet, jotka koskevat puiteohjelmien seurantaa, arviointia ja tiedottamista, erityisesti Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013) 18 päivänä joulukuuta 2006 tehdyn Euroopan parlamentin ja neuvoston päätöksen 1982/2006/EY (2) (jäljempänä ’seitsemäs puiteohjelma’) 7 artiklan; säännöistä, jotka koskevat yritysten, tutkimuskeskusten ja korkeakoulujen osallistumista seitsemännen puiteohjelman toimiin sekä tutkimustulosten levittämistä, (2007–2013) 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1906/2006 (3) 27 ja 28 artiklan sekä erityisohjelmista tehdyt päätökset (4),
   
               1.
            
            
               ON TYYTYVÄINEN Euroopan tilintarkastustuomioistuimen erityiskertomukseen N:o 9/2007 ”Tutkimusta ja teknologista kehittämistä koskevien EU:n puiteohjelmien arvioinnista — Voidaanko komission lähestymistapaa parantaa?” (5), jäljempänä ’erityiskertomus’, ja ANTAA TUNNUSTUKSENSA Euroopan tilintarkastustuomioistuimelle tämän kattavan erityiskertomuksen laatimisesta.
            
         
               2.
            
            
               OTTAA vakavasti huomioon erityiskertomuksen yleiset päätelmät ja SUHTAUTUU MYÖNTEISESTI siinä esitettyihin suosituksiin.
            
         
               3.
            
            
               PANEE MERKILLE erityiskertomuksen mukana olevat komission vastaukset ja ON TYYTYVÄINEN jo toteutettuihin tai suunniteltuihin toimiin komission arviointimenetelmien parantamiseksi.
            
         
               4.
            
            
               PANEE MERKILLE, että tilintarkastustuomioistuimen erityiskertomus koskee EU:n neljännen, viidennen ja kuudennen tutkimuksen ja teknologisen kehittämisen puiteohjelman kattamaa ajanjaksoa ja että arvioinnin lisäksi erityiskertomuksessa tarkastellaan myös laajempia kysymyksiä kuten puiteohjelmien rakennetta, koordinointia ja täytäntöönpanoa.
            
         
               5.
            
            
               PANEE MERKILLE Euroopan tilintarkastustuomioistuimen toteamuksen, jonka mukaan puiteohjelman toteuttamisesta vastaavien komission yksiköiden toiminta on täyttänyt koko komissioon sovellettavat viralliset vaatimukset, myös ne, jotka asetetaan arvioinneista vuosina 2000 ja 2002 annetuissa tiedonannoissa.
            
         
               6.
            
            
               KOROSTAA, myös seitsemännen puiteohjelman tulevaa välivaiheen tarkastelua silmällä pitäen, että seuranta, arviointi ja tarkistaminen on ehdottoman tärkeää puiteohjelmien (”oppimisohjelmat”) tehokkaan toiminnan ja mahdollisen mukauttamisen kannalta ja edesauttaa myös tulevien tutkimuspolitiikkojen muotoilua Euroopan ja kansallisella tasolla.
            
         
               7.
            
            
               PANEE MERKILLE, että komissio laati vuonna 2000 yleisen arviointikehyksen, jota tarkistettiin vuosina 2002 ja 2007, ja että seitsemännen puiteohjelman vahvistamiseksi arviointia mukautetaan jatkuvasti tarpeen mukaan seitsemännestä puiteohjelmasta ennakkoon tehdyn vaikutustenarviointia käsittelevän asiakirjan (6), sisäisen valvonnan standardien (7) ja jokin aika sitten kehitetyn komission laadunarviointijärjestelmän (8) mukaisesti. Arviointikehystä on parannettu muun muassa tehostamalla komission nykyisen sisäisen TTK-arviointiverkoston toimintaa, parantamalla tavanomaisissa hankkeita koskevissa tiedonkeruissa noudatettavaa menettelyä, kehittämällä uusi tietotekniikkajärjestelmä seitsemättä puiteohjelmaa varten, pyrkimällä tulosindikaattorien nykyistä johdonmukaisempaan ja järjestelmällisempään käyttöön ja edistämällä tieteellisen toiminnan mittaamiseen tarkoitettujen menetelmien käyttöä; ODOTTAA näin ollen KIINNOSTUNEENA kuudennen puiteohjelman tulevaa jälkiarviointia vuonna 2008.
            
         
               8.
            
            
               PAINOTTAA, että näiden mukautusten lisäksi on myös pyrittävä parantamaan tutkimuksen seuranta- ja arviointijärjestelmiä todentavan aineiston pohjalta; näin ollen:
            
         
               9.
            
            
               KEHOTTAA komissiota ottamaan yksityiskohtaisesti huomioon erityiskertomuksen suositukset ja erityisesti:
               
                           a)
                        
                        
                           selkiyttämään asianomaisten yhteisön päätöksentekomenettelyjen yhteydessä puiteohjelmien laadinnassa ja täytäntöönpanossa noudatettavaa toimintalogiikkaa, erityisesti ohjelmien ja hankkeiden osalta, joilla on oltava johdonmukaiset ja paremmin määritellyt sosiaalis-taloudelliset tavoitteet — joiden on oltava erityisiä, mitattavia, toteutettavia, asiaankuuluvia ja ajallisesti määrättyjä — ja tasapainotetut tulosindikaattorit, sekä ottamaan huomioon tutkimuksen ja teknologisen kehittämisen erityisluonteen;
                        
                     
                           b)
                        
                        
                           kehittämään kaikille asianomaisille komission yksiköille yhtenäisen ja johdonmukaisen arviointistrategian, joka sisältää asianmukaiset arviointimenetelmät ja -tekniikat, ja laatimaan tähän tarkoitukseen puiteohjelmien toimintojen arviointia koskevan käsikirjan sekä käyttämään tässä yhteydessä entistä enemmän arviointiryhmiä, joita avustavat ulkoiset asiantuntijat niiden riippumattomuuden varmistamiseksi;
                        
                     
                           c)
                        
                        
                           pohtimaan, miten arviointia voitaisiin keskittää ja miten asianomaisia komission yksiköitä voitaisiin koordinoida nykyistä paremmin, ja harkitsemaan yhteisen arviointiviraston perustamista;
                        
                     
                           d)
                        
                        
                           tehostamaan arviointitietojen keräämistä, analysointia ja käyttöä siten, että ohjelmatavoitteiden saavuttaminen voidaan mitata paremmin tuotosten, tulosten ja sosiaalis-taloudellisten vaikutusten kannalta ja ettei tästä aiheudu kohtuutonta taakkaa osallistujille, sekä lisäämään näiden tietojen käyttökelpoisuutta Euroopan, kansallisen ja alueellisen tason päätöksenteossa;
                        
                     
                           e)
                        
                        
                           määrittämään arvioinnin tyypin ja laajuuden erityisesti siksi, että voidaan kiinnittää enemmän huomiota nykyisten ja aikaisempien puiteohjelmien pitkäaikaisiin vaikutuksiin painotettuina erityisesti EU:n kilpailukyvyn osalta; varmistamaan, että osallistujat saavat tuloksista ajoissa ja riittävästi tietoja tulevien poliittisten päätösten tekemistä silmällä pitäen.
                        
                     
         
               10.
            
            
               KEHOTTAA komissiota ilmoittamaan neuvostolle ja Euroopan parlamentille vuoden 2008 loppuun mennessä tilintarkastustuomioistuimen suositusten perusteella toteutetuista toimista puiteohjelmien seurannan ja arvioinnin parantamiseksi sekä esittämään hyvissä ajoin seitsemännen puiteohjelman arviointistrategian.
            
         
               11.
            
            
               KEHOTTAA Euroopan tilintarkastustuomioistuinta suorittamaan tilintarkastuksena ajoissa ennen varainhoitovuotta 2010 koskevaa vastuuvapausmenettelyä ja raportoimaan havainnoistaan neuvostolle ja Euroopan parlamentille.
            
         
               12.
            
            
               KEHOTTAA jäsenvaltioita ja komissiota — ottaen huomioon, että eurooppalaisen tutkimusalueen hallinto on asetettu poliittiseksi painopisteeksi — vahvistamaan yhteistyötään ja vaihtamaan esimerkiksi Euroopan TTK-arviointiverkoston avulla menetelmiä ja asiantuntemusta, jotka liittyvät puiteohjelmiin osallistumisen ja kansallisten tutkimus- ja innovointiohjelmien vaikutusten arviointiin, komission ja jäsenvaltioiden vaikutustutkimusten yhtenäisyyden lisäämiseksi.
            
         
      (1)  Asiak. 7515/00 FIN 127, 3. huhtikuuta 2000 + COR 1, 12. huhtikuuta 2000.
   
      (2)  EUVL L 412, 30.12.2006, s. 1.
   
      (3)  EUVL L 391, 30.12.2006, s. 1.
   
      (4)  Ks. asianomaiset liitteet, jotka koskevat komission komitealle toimittamia tietoja (esimerkiksi neuvoston päätös 2006/971/EY, tehty 19 päivänä joulukuuta 2006, Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöön panemiseksi toteutettavasta erityisohjelmasta ”Yhteistyö” (EUVL L 54, 22.2.2007, s. 30), liite V).
   
      (5)  Asiak. 5136/08 FIN 4 RECH 5 ATO 5 COMPET 5, 9. tammikuuta 2008.
   
      (6)  Asiak. SEC(2005) 430.
   
      (7)  Asiak. SEC(2007) 1341.
   
      (8)  http://ec.europa.eu/budget/documents/evaluation_en.htm